 

בית הדין הצבאי המחוזי

**מחוז שיפוטי דרום**

**בפני סגן הנשיא: סא"ל טובי הארט**

**בעניין: התובע הצבאי (ע"י ב"כ, אביחי שמיר)**

**נגד**

**הנאשם: ח/XXX סמל ו' נ' (ע"י ב"כ, עו"ד גיל בנדל (אינו נוכח))**

**הכרעת - דין**

החייל מורשע, על פי הודאתו, בעבירה של התנהגות מבישה, לפי סעיף 129 לחוק השיפוט הצבאי, התשט"ו-1955, בכך שנעדר מיחידתו XXX מיום 07.08.2012 ועד יום 04.04.2022 למשך 3,528 ימים, בהתאם לכתב האישום המתוקן ולפרטים הנוספים.

1. **ניתנה היום, כ"ג באייר התשפ"ג, 14.05.2023, והודעה בפומבי ובמעמד הצדדים.**

\_\_\_\_\_( - )\_\_\_\_\_

**סגן הנשיא**

**גזר - דין**

הנאשם, סמל ו' נ', הורשע על פי הודאתו בעבירה של התנהגות מבישה, בגין כך שנעדר מיחידתו במשך 3,528 ימים עד למעצרו.

החייל עלה ארצה עם אימו כילד והתגייס לשירות צבאי בחודש מרץ 2011. לחובתו היעדרות קצרה קודמת. ברקע ההיעדרות קשיים כלכליים ומשפחתיים ניכרים, קושי של החייל לשלב בין חובת השירות לבין הצורך לתמוך באימו וקשיים רגשיים על רקע זה. לאור משך ההיעדרות החריג שקלה התביעה הצבאית מלכתחילה להאשים את החייל בעבירה של עריקה, אך לאור המוטיבציה שהביע והנסיבות האישיות הסכימה באופן חריג להיקשר עימו בהליך שילוב. במסגרת הליך השילוב שונה שיבוצו של החייל על מנת שיוכל לסייע לאימו והחייל מצידו עמד בהתחייבותו ושירת באופן תקין לחלוטין: לא נרשמו לחובתו עבירות משמעת כלל, הוא זכה לעלות לדרגת סמל וכן זכה לחוות דעת חיוביות רצופות. מחוות הדעת העדכנית עולה כי "החייל מגדיל ראש ומבצע את המוטל עליו בצורה שעולה מעל המצופה. חייל מצוין".

לאור הסיום המוצלח של הליך השילוב מצאתי לכבד את עתירת התביעה הצבאית בהתאם להסדר הטיעון.

**על החייל נגזר עונש מאסר מותנה בן ארבעים וחמישה (45) ימים למשך שנתיים (2), לבל יעבור עבירה לפי סעיף 92 או 94 לחוק השיפוט הצבאי, התשט"ו - 1955.**

**מזכירות בית הדין תעביר את ההחלטה לאנשי הקשר במרכז אבחון וחוסן (גחל"ת), לאנשי הקשר במדור שילוב, לרמ"ד עריקים במקמש"ר ולמפקד החייל.**

**העתק יועבר גם לעו"ס בית הדין המשלב (**meshalev.tali@gmail.com**).**

**העתק יופנה למש"קי בית הדין המשלב של מחוז השיפוט, אשר מתבקשים לעדכן כי החייל השלים בהצלחה את הליך השילוב.**

**המזכירות תסמן את התיק במערכת חוק וצדק בסימון "הושלם הליך שילוב".**

* **זכות ערעור כחוק.**
* **ניתן היום, כ"ג באייר התשפ"ג, 14.05.2023, והודע בפומבי ובמעמד הצדדים.**

\_\_\_\_\_( - )\_\_\_\_\_

**סגן הנשיא**

**העתק נכון מן המקור**

**רס"ן לייה קריצר אללוף**

**קצינת בית הדין**

**נערך על ידי: א.ל**

**בתאריך: 18.05.2023**

**חתימת המגיה:** **סגן שיר בן- ארמון**